Par to, ka amortizators ir bojāts, var liecināt vairāki simptomi:
● Pastiprināta automašīnas svārstīšanās – šo defektu visizteiktāk iespējams sajust, braucot pa nelīdzeniem ceļiem, kā arī pārbraucot dzelzceļa pārbrauktuvēm. Svārstīšanos var papildināt arī grabošas skaņas;
● Vibrācijas no stūres – ja braukšanas laikā no automašīnas stūres sajūti izteiktas vibrācijas, bojāti var būt gan amortizatori, gan citas automašīnas detaļas;
● Automašīnas sasvēršanās – bremzēšanas laikā automašīna var sasvērties uz priekšu vai uz sāniem, un sasvēršanās var būt novērojama arī vējainā laikā;
● Garāks bremzēšanas ceļš – nolietotu amortizatoru gadījumā bremzēšanas ceļš var kļūt jūtami garāks, tādējādi apdraudot gan tevi, gan pasažierus un citus satiksmes dalībniekus;
● Nevienmērīgi nodilušas riepas – arī šī pazīme var liecināt par amortizatoru bojājumiem.
Kā redzi, amortizatoru bojājumi var radīt ļoti nopietnas problēmas, kas būtiski ietekmē pārvietošanās drošību, proti, automašīna kļūst arvien nekontrolējamāka un sliktāk bremzē. Diemžēl defekti, kas saistīti ar amortizatoriem, visai bieži tiek atklāti vien tad, kad tie jau ir ļoti sliktā stāvoklī. Tā notiek, jo amortizatori parasti nolietojas pakāpeniski. Šī iemesla dēļ amortizatorus regulāri nepieciešams pārbaudīt autoservisā, kur to stāvokli novērtēs ne vien pats servisa darbinieks manuāli, bet arī ar amortizatora stendu.